送崔五太守
作者：王維
朝代：唐

paragraphs: 長安廄吏來到門，朱文露網動行軒。
黃花縣西九折坂，玉樹宮南五丈原。
襃斜谷中不容幰，唯有白雲當露冕。
子午山裏杜鵑啼，嘉陵水頭行客飯。
劒門忽斷蜀川開，萬井雙流滿眼來。
霧中遠樹刀州出，天際澄江巴字回。
使君年紀三十餘，少年白皙專城居。
欲持畫省郎官筆，回與臨邛父老書。